**"ПАЭЗІЯ – МАЁ ЖЫЦЦЁ"**

**Святочная вечарына**

*Да пачатку сустрэчы ў зале гучыць лірычная беларуская музыка, на ўваходзе кожнаму з прысутных уручаецца праграма святочнай вечарыны. На экране – партрэт А. Куляшова і назва вечарыны. Сцэна ўпрыгожана кветкамі.* У *фае кніжныя**выставы твораў паэтаў і пісьменнікаў-землякоў "Майстар слова паэтычнага", "Касцюкоўшчына літаратурная". Вечар адкрываецца дэманстрацыяй фільма аб А. Куляшове "I кружыцца планета Куляшова". Пасля прагляду фільма на фоне лірычнай мелодыі і дэманстрацыі краявідаў выходзіць чытальнік у вобразе паэта. Яго высвечвае пражэктар.*

**Паэт:**

Стаю і з пачуццём неўтаймаваным

Гляджу на след блакітны за кармой.

Як быццам я плыву не акіянам.

А Бесяддзю – жаданаю ракой.

Плыву па ёй! Як хлопчыку малому.

Паслаў мне лёс блакітную раку –

Праз цёмны акіян яна дадому

Мяне вядзе, як маці, за руку.

Праз буру, ахвяруючы сабою.

Вядзе і на сабе ўжо колькі дзён! –

Магутны карабель нясе, вагою

У восемдзесят з нечым тысяч тон.

Што для яе натоўпы хваляў шэрых

I карабля стотысячны цяжар.

Калі на даляглядзе родны бераг

Абдымкамі выглядвае з-за хмар?

*Гучыць песня на словы Аркадзя Куляшова "Ты ўспомні ўсё". Музыка   
І. Лучанка. Пасля заканчэння песні да мікрафонаў выходзяць двое вядучых.*

**Вядучы 1:** Добры дзень, паважаныя сябры!

**Вядучы 2:** Мы рады вітаць вас, на нашай святочнай вечарыне, прысвечанай да 100-годдзя з дня нараджэння народнага паэта Беларусі, нашага знакамітага земляка АРКАДЗЯ КУЛЯШОВА.

**Вядучы 1:** Імя Аркадзя Куляшова вядома не толькі ў нашай краіне, але і далёка за яе межамі. Творы яго перакладзены амаль на ўсе мовы народаў свету і ўвайшлі ў залатую скарбонку беларускай літаратуры.

**Вядучы 2:** Яго талент – глыбінны, маштабны і надзіва зямны. Ён не дазваляў разменьвацца на дробязі, а даваў магчымасць пісаць так, каб адразу дасканала, адразу непаўторна, адразу з праекцыяй у вечнасць.

*Вядучыя садзяцца за журнальны столік*

**Паэтка:** *(высвечваецца пражэктарам)*

Не можаш ты мяне пазбавіць мовы,

Змяніць мой лёс уладаю сваёй,

Не ты мяне абрала – вязень твой,

Абраў цябе на тэрмін пажыццёвы.

**Вядучы 1:** Жадаў такой самааддачы Аркадзь Аляксандравіч і іншым: "Спакойнага шчасця не зычу нікому..." і горда трымаў у руках свой сцяг – сімвал жыццёвай і творчай перамогі і ўпэўненасці, вернасці і абавязку.

**Паэт**: *(высвечваецца пражэктарам)*

Няхай злуюцца хвалі,

Выклік смелы

Я пасылаю сам насустрач ім –

Свайго жыцця чырвоны сцяг.

А белы –

Я пакідаю ворагам сваім .

*(Музыка сціхае)*

**Вядучы 2:** Мы сабраліся сёння тут, каб аддаць даніну памяці нашаму славутаму земляку і прайсціся асноўнымі вехамі жыцця, шчырымі словамі ўспомніць яго як чалавека, як паэта.

**Вядучы 1:** І разам з намі раздзяліць святасць гэтай хвіліны прыйшлі нашы ганаровыя госці.

*(Ідзе прадстаўленне гасцей)*

**Вядучы 2:**

З хаты пачынаецца

Свет, што людзям люб.

Хата ў птушкі маецца,

У крыніцы зруб.

А Куляшоўскі зруб – гэта яго сям'я, дзе 6 лютага 1914 г. у вясковых настаўнікаў Аляксандра Міхайлавіча і Кацярыны Фамінічны нарадзіўся сын Аркадзь.

**Паэт:**

Дадзена пасведчанне сабе самому

Ў тым, што нарадзіўся ў час вайны.

Нянек не было ў мяне, вядома,

Песень не спявалі мне яны.

**Паэтка:**

Печ пад столлю нізкаю,

Вецер пад страхой,

Полаг над калыскаю,

Крыж над галавой.

Песня калаўротная

На краі сяла ....

Хата мая родная.

Ты такой была.

**Вядучы 1:** Родныя мясціны заўсёды цягнулі Аркадзя Аляксандравіча да сябе. Амаль штогод прыязжаў ён у родную вёску – край маленства і маладосці.

Назаўжды засталася ў яго памяці хата, у якой ён нарадзіўся. Яна стаяла ў вельмі прыгожым месцы, якое апасля мясцовыя жыхары перайменавалі ў "Куляшоўск". Ліпавая алея ў старасвецкім парку, старажытная царква, аб рэстаўрацыі якой ён марыў, і Бесядзь – рака юнацтва і паэзіі .

**Вядучы 2:** Невялікая, але дарагая сэрцу Бесядзь, пройдзе праз ўсё жыццё паэта.

**Паэт:**

3 надзеяй гляжу на крыніцу спатканую.

Хачу, каб яна разлілася ракой...

Не Волгай магутнай. Не нават Камаю,

Хоць Бесяддзю, што на Радзіме маёй.

Бо прагай да працы ахоплены часта я

I сэрца абпалена смагай радка!

Бо жыць не магу. Як каня няшчасная,

Кроплей дажджу з лесавога лістка.

**Вядучы 2:** Са старонак кніг Аркадзя Куляшова чуцен голас чалавека, размаўляючага з нашчадкамі на роўных, і хочацца верыць, што гэты дыялог будзе доўжыцца і ў цяперашнім, ХХІ стагоддзі, і ў наступных. Нашы таленавітыя касцюковіцкія паэты і пісьменнікі доўжаць традыцыі знакамітага земляка.

**Вядучы:** Слова для выступлення прадстаўляецца пісьменніку-земляку…

*(Ідзе выступленне)*

**Вядучы 2*:*** Калісьці сам пра сябе і сваю творчасць А. Куляшоў пісаў:

Я ўпарты, не кіну пачатае справы,

Каменні крышу, разграбаю пяскі,

Пад кпіны аматараў лёгкае славы

Капаю рэчышча ўласнай ракі...

I гэта ўпартасць прынесла свае вынікі.

**Вядучы 1:** *(На фоне гучання ціхай музыкі)* Паводле слоў самаго паэта, ён памятае свае першыя спробы з чатырохгадовага ўзросту. У Саматэвіцкай школе-семігодцы, дзе вучыўся Куляшоў, быў моцны літаратурны гурток, усе пісалі вершы, але вершы А. Куляшова выдзяляліся талентам, прафесіяналізмам. Дэбют юнага паэта адбыўся ў 1926 г. на старонках акружной Клімавіцкай газеты "Наш працаўнік". А ў час вучобы ў Мсціслаўскім педагагічным тэхнікуме (1928–1931) ён быў вядомым паэтам.

**Вядучы 2:** Аркадзь Куляшоў уваходзіў у паэзію імкліва...

Мне ў руку лёс не шпагу даў, не лук,

А ўсю Зямлю, з арэнай – Млечным Шляхам....

У дваццацігадовым узросце ён меў ужо тры зборнікі вершаў: "Росквіт зямлі", "'Па песню, па сонца!", "Медзі дождж" і дзве паэмы – "Крыўда" і "Аманал". Паэт узрушыў чытача духоўнай цэльнасцю, дзівоснай пяшчотай свайго "юнацкага свету", прыгажосцю чалавечых адносін, уменнем радавацца звычайным праявам жыцця, глядзець на траву, слухаць шэпт прыдарожнай бярозы, адчуваць водар лясных кветак.

**Паэт:**

Глядзелі зоры на мяне

Здалёк, як на другога,

Нібы за жорава мяне

Лічылі маладога.

**Паэтка:**

Зямля шаптала мне – ляці,

Спяшайся, жораў ранні,

Цябе чакаюць у жыцці

Усе выпрабаванні.

**Паэт:**

Адчуў я прагу вышыні.

Зямля дала мне сілы.

Мяне ўзялі юнацтва дні –

Майго адлёту крылы.

**Паэтка:**

Рвануўся б з месца, каб набраць

Паветра ў грудзі й жылы...

Няхай ляцяць, ляцяць, ляцяць

Майго юнацтва крылы!

**Вядучы 1:** Куляшоў быў такім паэтам і чалавекам, які не праходзіў абыякава міма нават самага нязначнага выпадку з жыцця яго народа, яго краіны. Кожны факт, кожную падзею ён праламляў праз прызму свайго сэрца. А такая бяда, як вайна, ніяк не магла прайсці па-за ўвагай паэта. Да лепшых старонак беларускай паэзіі перыяду вайны належаць яго вершы "Млынар", "Ліст з палону", "Над брацкай магілай", "Камсамольскі білет", "Балада аб чатырох заложніках" і іншыя. У 1942 г. напісана знакамітая паэма "Сцяг брыгады", якую вельмі любіў Аляксандр Твардоўскі.

**Паэт:**

У суровы век і жыў сурова.

Жыць інакш не здолеў бы зусім

Сведчаннем таму вось гэта слова.

Што пранёс я праз агонь і дым.

**Вядучы 2:** Паэзія Куляшова шматгранная, яго вершы славяць прыгажосць роднага краю, мірнае жыццё, чалавека працоўнага подзвігу.

У 1946 г. паэт атрымлівае Дзяржаўную прэмію СССР за паэму "Сцяг брыгады", у 1949 г. – за паэму "Новае рэчышча".

**Вядучы 1:** Паэт, перакладчык Аркадзь Куляшоў працуе вельмі многа і плённа. На працягу ўсёй сваёй творчай дзейнасці ён напісаў каля дваццаці кніг і

паэм. Добра вядомы чытачам і яго пераклады, высокія па-майстэрству "Мцыры" і "Дэман" М. Лермантава, "Яўгеній Анегін" А. Пушкіна, "Спеў аб Гаяваце" Г. Лангфела, "Энеіда" І. Катлярэўскага, паасобныя вершы і паэмы Т. Шаўчэнкі, У. Маякоўскага, С. Ясеніна, Р. Гамзатава.

**Паэтка:**

Маркотная пара! Вачэй замілаванне!

Прыемны сэрцу бляск знікаючай красы.

Люблю прыроды я ўрачыстае згасанне,

У чырвань з золатам убраныя лясы...

**Паэт:**

Я адзін выходжу на дарогу,

Ноч імглой ахутала яе,

Даль прыціхла, молячыся Богу,

Зорка зорцы голас падае...

**Вядучы 2:** Вы канешне ж пазналі вядомыя радкі з вершаў Пушкіна і Лермантава ў перакладзе Аркадзя Куляшова. За свае паэтычныя пераклады   
А. Куляшоў у 1970 г. атрымлівае Дзяржаўную прэмію БССР імя Янкі Купалы, потым Прэмію ЛКСМ(Б) за творы пра моладзь.

**Вядучы 1:** А. Куляшоў спрабаваў свае сілы і ў галіне кінематаграфіі. Разам з Максімам Лужаніным ён стварыў сцэнарыі мастацкіх фільмаў "Запомнім гэты дзень" і "Першыя выпрабаванні", сумесна з Алесем Кучарам – сцэнарый фільма "Чырвонае лісце".

**Вядучы 2:** За шматгадовую літаратурную і грамадскую дзейнасць А. Куляшоў узнагароджаны двума ордэнамі Леніна, Ордэнам Чырвонага Сцяга, двума Ордэнамі Працоўнага Чырвонага Сцяга, медалямі.

**Вядучы I:** Працаваў ён самаахвярна, аддаючы паэзіі ўсе свае сілы. Зборнік за зборнікам, паэма за паэмай, новыя пошукі, а затым і поспехі – у 1968 г. паэту прысвоена ганаровае званне народнага паэта БССР.

За заслугі ва ўмацаванні ўзаемасувязі братніх культур і плённую працу па прапагандзе ўкраінскай літаратуры паэту прысвоена званне Заслужаны работнік культуры Украінскай ССР.

**Вядучы 2:** Паэзія А. Куляшова – выдатная з'ява ў беларускай літаратуры. А зараз аб ім, як паэце раскажа выкладчык беларускай літаратуры школы імя   
А. Куляшова.

*(Ідзе выступленне)*

**Паэт:**

Калі чытаю Куляшова –

Вялікай шчырасці радкі,

Нібы плыву ў чаўне вярбовым

Па хвалях Бесядзі – ракі.

Таемным пачуццём сагрэты,

3 вачамі вільготнымі ад слёз,

Я чую ранні спеў паэта

Ля Саматэвіцкіх бяроз.

Нібы хлапчук ўсхваляваны

Зноў родным берагам ідзе...

Цячэ рака да акіяна

I не мялець ёй анідзе.

Дзмітро Марозаў

**Вядучы 1:** А. Куляшоў часта прыязджаў на Магілёўшчыну па сваіх асабістых і творчых справах. Тут ён сустракаўся з нашымі паэтамі і пісьменнікамі. Сёння ў нас прысутнічаюць некаторыя з іх і мы запрашаем падзяліцца сваімі ўспамінамі і ўражаннямі.

*(Слова прадстаўляецца гасцям свята)*

**Вядучы 2:** Аб творчасці і творах Куляшова сказана нямала. Цанілі яго браты па пяру і як чалавека, грамадзяніна, але было ж у яго яшчэ адно, не меней ганаровае званне – бацька.

Сёння ў нас у гасцях унук паэта – Уладзімір Бербераў, калі ласка, раскажыце аб сваім дзядулі, падзяліцеся думкамі.

*(Выступленне Уладзіміра Берберава)*

**Вядучы 1:** Аркадзь Куляшоў! Яго называлі салаўём паэзіі. Песня Ігара Лучанка на словы верша А. Куляшова "Бывай…", што загучала на пачатку сямідзясятых, стала шырокавядомай:

...Пайшла, пакінуўшы мне золкі і туманы.

Палынны жаль смугой акутаных дарог,

Каб я хвілінны боль і горач гэтай раны

Гадамі ў сэрцы заглушыць сваім не мог...

Песня была прысвечана той смуглявай дзяўчыне, сябру па школе, Алесе. Першае каханне, непадзеленае, безнадзейнае праходзіць праз усю яго творчасць.

**Паэт:**

I помніцца мне першае каханне,

3 тых пор ніколі болей не кахаў

Так шчыра і так лёгка і так сумна,

Як я кахаў яе, адну дзяўчыну,

Якую людзі клікалі Алесяй

(Знаць прозвішча нікому не цікава),

3 прыгожымі задумнымі вачыма,

3 якою я праходзіў курс навук

У нашай небагатай сямігодцы...

("Дарогі")

*(Гучыць песня "Алеся ")*

**Вядучы 2:** Паводле вершаў А. Куляшова кампазітары Ігар Лучанок, Іван Палівода, Анатоль Багатыроў стваралі песні і рамансы, а Генрых Вагнер паводле паэмы "Песня аб слаўным паходзе" стварыў тэлеоперу. Не засталіся абыякавымі да паэзіі А. Куляшова і нашы магілёўскія кампазітары. Мікалай Адамавіч Яцкоў і У. Ягоўдзік зрабілі цыкл песень на словы А. Куляшова з вершаў "Магілёўская хмарка", "Восеньская песня", "Малацьба".

*(Гучыць песня "Магілёўская хмарка")*

**Паэт:**

Прыедзь у край мой ціхі,

Тут продкаў галасы,

Тут белыя бусліхі

I мудрыя лясы.

**Паэтка:**

Хапае ў нашым краі

I птушак у бары,

I талентаў хапае,

Адно – чытай бяры.

**Вядучы 1:** Невычарпальная крыніца паэзіі – Касцюковіцкая зямля – край звонкіх песень, край лясоў, азёр блакітных... Чэрпаюць з яе сілы нашы землякі, паэты-аматары. Іх вершы зараз прагучаць.

**Вядучы 2:** На сцэне члены літаратурнага аматарскага аб'яднання.

*(На фоне музыкі ідзе выступленне ўдзельнікаў, якія чытаюць урыўкі з вершаў А. Куляшова)*

***Першы:***

Што сказаць пра сябе?

Чым адметны мой лёс?

Я імя ЧАЛАВЕК

Проста з гонарам нёс.

***Другі:***

Мне кожны год, нібы жыццем другім,

Жыць у дваццаты век наш давялося...

Я – акіяна жытняга калоссе:

Мільены лёсаў змешчаны ў маім,

Яшчэ да дна не вычарпаным лёсе.

***Трэці:***

Ператварацца буду зноў і зноў

3 ідэі ў плоць, з жыцця ў жыцце другое...

Жыву, і пачуцце ў мяне такое,

Як быццам мне не пяцьдзесят гадоў,

А пяць стагоддзяў – самае малое.

***Чацвёрты:***

Ні перад злом , ні перад крывадушшам

Сцяг белы я ніколі не ўзніму.

Я сам сябе гатоў хутчэй павесіць

Чым існаваць для непатрэбных спраў...

Я на ўсё жыццё абраў дарогу,

На якой калючак больш, чым руж.

***Пяты:***

Зайздрошчу я мастам,

не іх канструктарам.

Дарогам,

па якіх да нашых дзён

Імчаць саставы з посвістам і грукатам,

Не помнячы праслаўленых імен.

***Шосты:***

Хачу, каб так і слова – не жалезнае,

Знаёмае з пакутай і слязьмі, –

Ад славы і імёнаў незалежнае,

Трымала сувязь з часам і людзьмі.

***Сёмы:***

Хачу, каб слёзы, што ў душы радзіліся,

Жыццём сваім асобным не жылі,

Каб так, як дождж па шкле яны каціліся

I па шчацэ, і па шляхах зямлі.

**Вядучы 2:** Калі не стае паэта, знаходзяцца заўсёды паслядоўнікі, якія падхопліваюць яго ідэі, імкненні, стварэнні. Сёння, у ХХІ стагоддзі ён жыве ў паэзіі, як некалькі дзесяцігодзяў назад.

**Вядучы I:** У падрыхтоўчы перыяд да юбілею паэта сярод вучняў школ раёна быў аб'яўлены конкурс на лепшае сачыненне. Бібліятэка рапрацавала віктарыну аб жыцці і творчасці А. Куляшова, якая была надрукавана на старонках газеты "Голас Касцюкоўшчыны".

**Вядучы 2:** Удзельнікі конкурсаў паказалі веданне творчасці народнага паэта, свае адносіны да Куляшова і да паэзіі навогул.

**Вядучы 1:** Заслужаныя ўзнагароды пераможцам уручае

*(Пераможцы зачытваюць свае сачыненні)*

**Вядучы 2:** А зараз мы прадстаўляем вам паслядоўнікаў паэтычных ідэй Аркадзя Куляшова, самадзейных паэтаў і музык нашай песеннай Касцюкоўшчыны. Свае вершы чытаюць паэты-аматары.

*(Ідуць выступленні пад гучанне мелодыі і дэманстрацыю краявідаў)*

**Вядучы 1:** *(Музычны фон*) Шчодрасць і цяпло сваёй душы паэт назаўсёды пакінуў удзячным чытачам. У вершы-прысвячэнні "Куляшову" Пімен Панчанка ўзрушана пісаў:

Пад сонцам

I пад небам перуновым

Цяжэй нам без цябе пісаць і жыць.

I кружыцца планета Куляшова,

I песня пра Алесю ўсё гучыць.

**Вядучы 2:** Мы прайшлі сёння асноўнымі вехамі жыцця славутага земляка і добрага чалавека. Аддалі даніну яго памяці, дакрануліся сэрцам да таго, што было яму дорага і міла. Куляшоўская Бесядзь упадае ў акіян, а яго паэтычная спадчына папаўняе сусветны мастацкі вопыт, не губляючы свае нацыянальныя фарбы і адценні, сваё духоўнае аблічча.

**Паэт:** *(На фоне мелодыі)*

Мы – ў кожным слове Куляшова,

I ў сэрцах нашых – Куляшоў...

На зразумелай свету мове

Ён гаварыў і ў свет ішоў.

**Паэтка:**

У словах – рэчак задумённасць,

А шчырасць дум ад буйных ніў,

Дзе мовай матчынай натхнёны

Радкі славутыя расціў.

**Паэт:**

Ім Бесядзь не суседкай строгай –

Матуляй хроснаю была.

Сястрой названаю – дарога,

ІІІто ў свет вялікі прывяла.

**Вядучы 1:** Вось і падыйшла да заканчэння наша вечарына. Дазвольце падзякваць усім выступаючым, гасцям нашай сустрэчы і пажадаць поспехаў ва ўсіх справах і пачынаннях!

**Вядучы 2:** Да пабачэння! Да новых сустрэч на нашых святах паэзіі.

*(Гучыць музыка)*

***Касцюковіцкая цэнтральная бібліятэка***